Anmeldelse: OnePlus Nord N10

OnePlus har tydeligvis skiftet strategi. Tidligere har de koncentreret kræfterne om to telefoner årligt; alene i dette efterår er der landet fire nye OnePlus-modeller. De tre af dem i Nord-serien, der skal være det nye billige alternativ til firmaets flagskibe. OnePlus Nord N10 er den anden Nord-model, vi har fået mellem hænderne: En temmelig billig 5G-telefon med stor 90 Hz-skærm, fire kameralinser og et potent batteri.

Det er naturligvis 5G-forbindelsen, OnePlus’ marketingstrompeter trutter højest om. Sammen med Samsungs Galaxy A42 må det være den billigste 5G-telefon på markedet lige nu. Men den lave pris betyder naturligvis, at der er snittet en hæl og en tå …

Skærmen er stor og den har 90 Hz opdatering, men den er af LCD-typen og har en lav opløsning på 1080 x 2400 pixels. Processoren er relativt blodfattig (se tabel) og de bare 6 gigabyte RAM ødelægger lidt den glidende fornemmelse som 90 Hz ellers giver. Spøjst nok klarer N10 sig lige så godt i GeekBench som den dyrere Nord-model, selv om processoren er en mindre model. Men i daglig brug er fornemmelsen ikke lige så flydende.

Nord N10 har også fingeraftryksscanner, men den er placeret på telefonens bagside, ikke under skærmen, som på dyrere modeller. Nord N10 har godt nok WarpCharge 30T-opladning, men ikke trådløs opladning.
[table id=9 /]
Telefonen har også ”kun” Android 10 og OxygenOS 10 – ikke 11 som OnePlus 8T-flagskibet. Med andre ord: Ser man bort fra 5G-forbindelsen, så minder OnePlus Nord N10 om en telefon med et par år på bagen.

Det er dog ikke nødvendigvis en skidt ting, for det er en billig mobiltelefon og man får stadig meget mobiltelefon for pengene.

Nord N10 har hovedtelefonstik.

Fingeraftryksscaner på bagsiden.

Fem fine kameraer

For eksempel har OnePlus Nord N10 hele fem kameraer ombord, hvoraf de fire sidder i en terning på bagsiden. Hovedkameraet er en 64 megapixel sag med en blænde på f/1.79. Det er flankeret af en ultra-vidvinkel (8 megapixel), en makro-linse (2 megapixel) og en monokrom-linse (2 megapixel) som også flagskibet OnePlus 8T.

Ultra-vidvinkel.

Peg-og-skyd.

2 x zoom (digital).

Makro-skud.

Portræt med bokeh.

Eksempelbillederne lider tydeligvis under, at der har været overskyet de seneste dage; der er ikke meget sprudlen over farverne. Men bortset fra det, synes jeg kameraerne virker ganske kompetente og leverer udmærkede resultater. Der er gode detaljer i billederne og er der anstændig belysning, er der heller ikke meget støj i billederne.

Som udgangspunkt bruges der i øvrigt kun 16 megapixel til at tage billeder. Vælger du at bruge alle 64 megapixel, er der ingen mulighed for at hverken at bruge vidvinkel eller zoome.

I en telefon til to et halv tusind kroner kan man normalt ikke forvente meget, men jeg synes faktisk kameraerne i Nord N10 overstiger mine forventninger.

Potent batteri

Et andet sted, hvor OnePlus Nord N10 gør det godt, er batterilevetiden. Telefonen er udrustet med en 4.300 mAh stort batteri, der hurtigt kan genoplades ved hjælp af WarpCharge 30T.

Batteriet holder snildt til en dags normalt brug – og kan optimeres yderligere ved at slå 90 Hz opdatering af skærmen fra. Det ville jeg nok gøre, da jeg ikke synes forskellen mellem 60 og 90 Hz gør den store forskel på denne model.

iNPUT mener …

Telefonens Snapdragon 690-chipset understøtter i øvrigt ikke mmWave 5G, men kun 5G på frekvenser under 6 Ghz, der til gengæld også er mest udbredt. Det er det samme med de nye iPhone 12-modeller og personligt synes jeg ikke det er problematisk, da mmWave stadig er et stykke ude i horisonten herhjemme.

I det hele taget er OnePlus Nord N10 en balancegang. Det har tydeligvis været vigtigt for OnePlus at levere en 5G-telefon til en pris, hvor de fleste kan være med – og det er lykkes. Til fulde. Til gengæld får man – langt fra – følelsen af premium-telefon. Nærmere en telefon, man har arvet fra en ven, der har fået en ny model.

Men igen … tjek lige prisen. Med den i mente synes jeg , at OnePlus har lavet en rigtig god telefon.

Anmeldelse: OnePlus Nord N10